**ΕΝΩΣΗ ΛΕΙΤΟΥΡΓΩΝ ΜΕΣΗΣ ΕΚΠΑΙΔΕΥΣΗΣ ΚΕΦΑΛΟΝΙΑΣ – ΙΘΑΚΗΣ (ΕΛΜΕ-ΚΙ)**

elme\_ki@yahoo.gr

**ΑΝΑΚΟΙΝΩΣΗ**

**Στον Έπαρχο Ιθάκης, που «εκεί που μας χρωστούσε, μας πήρε και το βόδι»**

 Ο κ. Έπαρχος Ιθάκης σε πλήρη συντονισμό με την κυβερνητική προσπάθεια να κρυφτούν οι μεγάλες ευθύνες που έχει η Κυβέρνηση και Τοπική Διοίκηση (Περιφέρεια Ιονίων Νήσων και Δήμοι) για τα μηδενικά μέτρα προστασίας για μαθητές και εκπαιδευτικούς από την πανδημία, δεν διστάζει να συκοφαντήσει τους εκπαιδευτικούς, και να επιρρίψει ειδικά σε αυτούς την ευθύνη για την έξαρση των κρουσμάτων και στην Ιθάκη.

Με βάση δημοσιεύματα και προσωπικές δηλώσεις του, ανακαλύπτει ότι η αιτία μεταφοράς και διασποράς της πανδημίας είναι ….οι εκπαιδευτικοί! Εκτός του ότι φαίνεται να τους παρακολουθεί, απειλεί πως θα καταδώσει τις μετακινήσεις τους στην κ. Υπουργό Παιδείας (μήπως και στον υπουργό Δημόσιας Τάξης;), προκειμένου «…να εφαρμόσει τους κανόνες προς όλους….»! Ανοίγει έτσι θέμα με την απαράδεκτη και αναχρονιστική απαίτηση οι συμβασιούχοι εκπαιδευτικοί των 850 ευρώ (πολλές φορές μητέρες μακριά από τα παιδιά τους και τις οικογένειές τους), και ενώ τα σχολεία είναι κλειστά, να παραμένουν στις έδρες τους απλά και μόνο …για να κάνουν τηλεδιάσκεψη! Προχωρώντας όμως παραπέρα και ξεπερνώντας κάθε όριο, σε ρόλο «γενικού Δερβέναγα» και δίκην αυτοαναγορευμένου προστάτη, δηλώνει ότι «… δεν θα παίξουμε… δεν θα δεχτώ να κινδυνεύσουν παιδιά….». Ενώ δεν τολμά να επιρρίψει ούτε καν τη στοιχειώδη ευθύνη στην κυβέρνηση, για τον τραγέλαφο σχετικά με το ποια σχολεία θα είναι κλειστά και ποια ανοικτά (σύμφωνα με τα πρωτόκολλα τα Γυμνάσια, τα Δημοτικά και τα Νηπιαγωγεία θα είναι ανοικτά), δηλώνει ότι, «…είτε έτσι, είτε αλλιώς, όλα τα σχολεία κλειστά τη Δευτέρα….!». Αντί να διαμαρτυρηθεί για τον αυταρχικό κατήφορο της υπουργού Παιδείας, που θεωρεί ότι η τηλεκπαίδευση αποτελεί κανονική εκπαιδευτική διαδικασία, πάλι φορτώνει στους εκπαιδευτικούς την ευθύνη δηλώνοντας, αναρμοδίως, ότι «… κανένας δεν βάζει απουσίες στα παιδιά σας. Με αυτά τα χάλια, οι απουσίες μας έλειπαν …»

Ο κ. Έπαρχος όμως καλύτερα είναι να κοιταχτεί στον «καθρέφτη» της πολιτικής της Κυβέρνησης και της Περιφερειακής Αρχής που εκπροσωπεί και διαχειρίζεται, μια πολιτική που έχει αφήσει πλήρως απροστάτευτα τα σχολεία, τους εκπαιδευτικούς και όλο το λαό. Είναι προφανές ότι προσπαθεί να ρίξει την «μπάλα στην κερκίδα» και να αποκρύψει, εκτός των άλλων, τις αποκλειστικές πολιτικές ευθύνες της Περιφερειακής Αρχής και του ιδίου ως στέλεχός της, για την άσχημη εξέλιξη της πανδημίας στην Ιθάκη. Αλήθεια ποιος ευθύνεται για το γεγονός ότι :

* **Ούτε ένα** **τεστ** από αυτά που επικαλείται ότι πρέπει να κάνουν οι εκπαιδευτικοί, δεν φρόντισαν η ΠΙΝ και ο ίδιος ως Έπαρχος να είναι διαθέσιμα για τους εκπαιδευτικούς, ώστε να γίνονται και μάλιστα επαναληπτικά;
* **Τίποτε δεν έκανε ο ίδιος και η Περιφερειακή Αρχή για το ζήτημα των εμβολιασμών των εκπαιδευτικών;** Παρότι μάλιστα η κυβέρνηση είχε δεσμευτεί ότι οι εκπαιδευτικοί θα εμβολιαστούν κατά προτεραιότητα σε σχέση με το γενικό πληθυσμό, έχει ξεκινήσει η ηλικιακή κατηγορία  60-64 και μετά από πίεση (όχι φυσικά δική του), το υπουργείο δέχτηκε να εμβολιάσει μόνο τους συναδέλφους στα Ειδικά Σχολεία.
* Στην Ιθάκη, με την υποτίμηση των προβλημάτων στο οδικό δίκτυο και την ολιγωρία τους, έχει **κοπεί στα δύο** το νησί λόγω της ολοσχερούς καταστροφής του επαρχιακού δρόμου στον «Μπρος Αετό» και μεταφέρονται οι μαθητές με σκάντζα και με 100% πληρότητα στα λεωφορεία; (Πρόσφατα ο ίδιος δήλωσε ότι «…το 52άρι λεωφορείο παίρνει και 56 παιδιά..!!!»).
* Κουβέντα δεν έχουν βγάλει για τις τραγικές ελλείψεις σε μέσα και προσωπικό στις δομές υγείας του νομού κα ιδιαίτερα στο Κέντρο Υγείας Ιθάκης, έχοντας αφήσει στην τύχη και στην αυτοθυσία του προσωπικού την υγεία του λαού και ακόμη πιο ειδικά για την πρόταση της ΕΛΜΕΚΙ να υπάρξει σχολίατρος για όλα τα σχολεία;
* Σε τίποτε δεν συνέβαλαν ΠΙΝ και Έπαρχος, ώστε να εξασφαλιστούν όλες οι προϋποθέσεις για όλα τα παιδιά, ώστε να να υλοποιηθεί το τιτάνιο έργο της τηλεκπαίδευσης από τους εκπαιδευτικούς, που με περίσσιο θράσος σχεδόν τους διατάζει «…να είναι έτοιμοι για τηλεκπαίδευση παραμένοντας στην θέση τους…!!!» Αλήθεια, τι έκαναν για να υπάρχει η κατάλληλη σύνδεση και ο απαιτούμενος εξοπλισμός για όλους τους εκπαιδευτικούς;
* Κανένα μέτρο δεν πήραν για να διευκολύνουν τους συμβασιούχους– αναπληρωτές εκπαιδευτικούς π.χ. σίτιση-στέγαση-φθηνά ακτοπλοϊκά εισιτήρια κ.α στις δύσκολες συνθήκες που βιώνουν γυρίζοντας πάνω από δέκα χρόνια τώρα στις εσχατιές της χώρας με τριτοκοσμικές αμοιβές και έχοντας διαλύσει τις οικογένειές τους, για να μορφώσουν τα παιδιά που αφήνει ο κ. Έπαρχος χωρίς ασφάλεια;

Το Δ.Σ. της ΕΛΜΕΚΙ τονίζει ότι το παραλήρημα του κ. Έπαρχου κάνει ακόμη πιο ξεκάθαρο ότι η πραγματική και σοβαρή διασπορά γίνεται σε χώρους και σε μέρη που έχουν αφεθεί στη μοίρα τους από την Κυβέρνηση και την Τοπική Διοίκηση.

Οι εκπαιδευτικοί και ο λαός θα δώσουν την απάντησή τους στην πολιτική «κόστους – οφέλους», που με αποκλειστική ευθύνη όλων των Κυβερνήσεων και της Τοπικής Διοίκησης, τσακίζει δικαιώματα και βάζει σε σοβαρούς κινδύνους την ζωή και την ασφάλειά τους.

Αργοστόλι 28-2-2021 Το Δ.Σ. της ΕΛΜΕΚΙ